Nóg 'n man vas ná moord op branderplankryer | Netwerk24
Deur Maygene de Wee 22 Mei 2019 16:08
Die 38-jarige man van Philippi is Dinsdag deur 'n gesamentlike taakspan bestaande uit lede van die polisie en 'n privaat sekerheidsmaatskappy in hegtenis geneem. Hy is deur lede van die taakspan opgespoor.
Kapt. Frederick van Wyk, polisiewoordvoerder, het gesê hy sal Donderdag in die landdroshof in Simonstad op aanklagte van ontvoering, moord, kwaadwillige saakbeskadiging en regsverydeling verskyn.
Die saak teen Stoffel Wilschutt (30) van Ocean View is Dinsdag in die landdroshof in Simonstad tot 27 Junie vir verdere ondersoek uitgestel.
Wilschutt staan tereg op aanklagte van kaping, roof met verswarende omstandighede, moord en die besit van 'n
ongelisensieerde vuurwapen en ammunisie.
Hy is die naweek ná die moord op Wolfromm in hegtenis geneem.
Wolfromm is op Woensdag 8 Mei gekaap kort nadat hy by die Witsandstrand by Kommetjie gaan branderplank ry het. Sy lyk is die aand in Slangkopstraat, Ocean View, in die kattebak van sy brandende Nissan X-Trailer gevind.
Wilschutt sal Donderdag in verband met 'n onverwante saak saam met 'n medebeskuldigde, Mark Williams, in dieselfde hof op aanklagte van roof met verswarende omstandighede verskyn.